Številka: 900 241/2013 - 4

Datum: 20 02. 2014

 **Z A P I S N I K**

**24. seje Sveta Četrtne skupnosti Moste (ČS Moste)** Mestne občine Ljubljana (MOL), ki je bila v četrtek, dne 09. 01. 2014 ob 17.30 uri v sejni sobi TE-TOL, Toplarniška 19, Ljubljana.

NAVZOČI ČLANI SVETA:Igor BOLE, Manica BORENOVIČ, Stanislava Marija FERENČAK

 MARIN, Mira KLJUČANIN, Jakob LOJK, Stanislav MARKOJA, Jure MATOH,

 Breda PŠAG, Radmila ŠEŠIČ, Andrej TORKAR, Jožica VIRANT, Mitja

 ZAPLATIL.

OSTALI NAVZOČI: za vodstvo TE TOL – Irena Debeljak, Marko Notar, Doris Kukovičič,

 Samo Lozej; za civilno iniciativo Studenec – Viljem Gutnik; za civilno iniciativo

 »Ne sežigalnici« - Nataša Borenovič, Andrej Gnezda; za SLS MU MOL – Darja

 Gogala, Vera Sinčič, Barbara Šivec.

Opravičili: Miha Mohorko.

Predsednica Sveta ČS Moste, ga. Ferenčak Marin, in direktor TE-TOL, g. Samo Lozej, sta pozdravila navzoče, posebno pozoren pozdrav je veljal predstavnikom dveh civilnih iniciativ. Predsednica Sveta ČS Moste je preverila sklepčnost: od 17 članov je bilo navzočih 11 članov.

**Ugotovljeno je bilo, da je seja sklepčna.**

Predsednica Sveta ČS Moste je povedala, da so vsi vabljeni prejeli na dom skupaj z vabilom in gradivom tudi predlog dnevnega reda, ki ga je dala v obravnavo. Predlagana je bila sprememba vrstnega reda, in sicer da druga točka postane prva, tretja postane druga, prva pa tretja, zadnja ostane nespremenjena. Drugih pripomb ali predlogov ni bilo. S predlagano spremembo vrstnega reda so se vsi navzoči strinjali, zato je predsednica predlagala v sprejem oz. na glasovanje tako spremenjen

**DNEVNI RED:**

1. **Pregled delovanja preteklega leta in predstavitev aktivnosti na razvojnih projektih TE-TOL v prihajajočem letu**
2. **Predstavitev prizadevanj Civilne iniciative “Ne sežigalnici”**
3. **Seznanitev z delom in novostmi v ČS Moste v 2013. letu, predvidevanje za 2014. Leto**
4. **Predlogi, pobude, vprašanja članic in članov Sveta ČS Moste**

Navzočih je bilo 11 članov, opredeljenih je bilo 11 članov, za predlagani dnevni red je glasovalo 11 članov. Predsednica je ugotovila, da je bil

**DNEVNI RED 24. SEJE SVETA ČS MOSTE SPREJET.**

**AD 1**

**Pregled delovanja preteklega leta in predstavitev aktivnosti na razvojnih projektih TE-TOL v prihajajočem letu**

Obrazložitev oz. predstavitev podaja g. Samo Lozej. Največja sprememba preteklega obdobja v zvezi s TE-TOL, ki se je ravno zaključevala, je bila pripojitev k Energetiki Ljubljana. Omenil je tudi zmanjšanje ropota (menjava ventilov), sodelovanje s strojno fakulteto (na področju izpustov), omenil je plinske bloke, kjer bo potrebna postopnost zaradi sredstev, ki jih primanjkuje tudi ali predvsem zaradi zmanjšanja cene elektrike na svetovnem trgu, nov parovod bo najprej znotraj firme, potem do Julona; TE-TOL je dobila še eno mednarodno priznanje na področju obveščanja občanov; na daljinskem ogrevanju je več kot 90-100 tisoč ljudi, druge novosti in aktivnosti preteklega leta.

**AD 2**

**Predstavitev prizadevanj Civilne iniciative “Ne sežigalnici”**

Navzoči so izvedeli, da je Civilna iniciativa »Ne sežigalnici« (CI) že bila na razgovoru z vodstvom TE TOL, zabeležko o tem srečanju so vsi vabljeni prejeli kot gradivo skupaj z vabilom na 24. sejo.

Predstavnika CI (ga. N. Borenovićeva in g. Gnezda) sta navzočim še dodatno predstavila prizadevanja CI, s poudarkom, da je lokacija sežigalnice izredno sporna, da evropskih sredstev za ta projekt ne bo. Pripombe CI so bile: zakaj si je šla ČS Moste ogledat podobne objekte v Avstrijo in ne v Italijo, zakaj je ČS Moste v poročilo za bližino TE – TOL napisala, da je to okolje - okolje dobrega soseda.

V razpravi so sodelovali: g. Notar, ga. M. Borenović, g. Gnezda, ga. Ferenčak Marin, g. Gutnik in nekateri drugi.

Predsednica je odgovorila na pripombe: CI »Ne sežigalnici« se do sedaj nikoli obrnila na ČS Moste; ČS Moste je šla v Avstrijo, ker je bila tja povabljena in ker je ČS mnenja, da ima Avstrija glede odpadkov boljšo ureditev (pravno in tehnološko) kot druge sosednje države; Svet ČS Moste je mnenja, da je TE-TOL dober sosed, ker vodstvo že vsa leta do sedaj skrbi, da med poslovno in družbeno odgovornostjo podjetja ni ostre ločnice in ker dejavnost TE-TOL niso samo izpusti iz dimnika, ampak tudi svetloba in toplota v naših domovih, službah, vrtcih, šolah, bolnišnicah, …

Pred tretjo točko sta ga. N. Borenović in g. Gnezda odšla.

**AD 3**

**Seznanitev z delom in novostmi v ČS Moste v 2013. letu, predvidevanje za 2014. Leto**

Poleg vabil za današnjo sejo so vsi vabljeni prejeli poročilo o novostih, ki zajema čas od jeseni 2012 do jeseni 2013.

Predsednica je povedala, da so člani Sveta kar veliko zasebnega oz. prostega časa porabili za vse opravljeno delo. Nekaj več besed je namenila načrtom.

Leto 2014 bo za članice in člane Sveta ČS Moste (in ostale v Ljubljani) krajše, saj poteče štiriletni mandat in bodo jeseni lokalne volitve. Vendar bo Svet ČS Moste vztrajal pri nekaterih zelo važnih nalogah. Omenila je samo nekaj pomembnejših, in sicer: določanje (razmejevanje) javnih, funkcionalnih in skupnih funkcionalnih zemljišč oz. površin v ČS Moste oz. vsej Ljubljani; izgradnja podzemne garaže pod ploščadjo Zaloška 55 do 61 (pod Tržnico Moste) in s tem možnost za oživitev dejavnosti središča Most; izgradnja podzemnih garaž v naselju Nove Fužine (javno/zasebno partnerstvo); asfaltna ureditev makadamskega divjega parkirišča med Zaloško in garažami na Osenjakovi; nevarno križišče za vključevanje prometa iz Moškričeve na Kajuhovo - predlog za semafor; dokončanje prometne ureditve južnega dela Kodeljevega, ureditev povezovalnih stopnic in klančine za kolesarje na Kajuhovi pri stiku z Miklavčevo ulico; spusti pločnikov na notranji ulici skozi naselje Nove Fužine pri vseh prehodih za pešce za otroške in invalidske vozičke ter za občane s težavami pri gibanju; dopolnitev fitnesov na prostem z miselnimi igrali za otroke; in seveda pri prireditvah: dnevu sosedov, čistilni akciji, Velikančku…

Največ problemov oz. pobud krajanov se pričakuje na področju prometa, predvsem mirujočega prometa. Parkirnih prostorov primanjkuje. V družinah je po več avtov, zdaj pa se seveda ob države in občine pričakuje javno in brezplačno urejeno parkirno mesto za naše drugo ali tretje vozilo… Zato ČS Moste predlaga podzemne garaže, ker je na površinah preveč pločevine.

Predsednica je povedala, da je bila pred kratkim z nekaterimi člani Sveta na PP Moste. Naša četrt ostaja urejena in mirna soseska, ne izstopa po ničemer. V porastu so edinole kraje registrskih tablic z avtomobilov, s katerimi potem lopovi naprej kradejo bencin na črpalkah. V ČS so tri črpalke, zato lahko ta trend pričakujemo tudi v bodoče, dokler se kriza, v kateri smo, ne umiri.

**AD 4**

**Predlogi, pobude, vprašanja članic in članov Sveta ČS Moste**

Predlogov in pobud ni bilo.

Seja je bila zaključena, nadaljuje se srečanje z druženjem in klepetanjem (do 20.00 ure).

Zapisala:

Darja Gogala

koordinatorka VI

 Stanislava Marija FERENČAK MARIN

 predsednica Sveta Četrtne skupnosti Moste

 Mestne občine Ljubljana